Egpaar op plaas aangeval ná hul van vakansie terugkeerWinifred Janse van Rensburg. Foto: Facebook Winifred Janse van Rensburg is in ŉ bedenklike toestand in die Krugersdorp-hospitaal nadat sy en haar man, At, gister op hul plaas naby Buffelspoort aangeval is. Mari Waters, die egpaar se dogter, het Maandag aan Maroela Media gesê haar ma is nog in die hospitaal se intensiewesorgeenheid. “Sy is gestabiliseer maar steeds kritiek. Sy is hard oor haar kop geslaan, haar skedel is gekraak en sy het bloeding en kneusing op die brein opgedoen,” het Waters gesê. At is reeds uit die hospitaal ontslaan. Die egpaar is glo deur drie mans in hul plaashuis ingewag nadat hulle teruggekeer het van ŉ vakansie in die wildtuin. Die verdagtes het hulle aangerand en beroof. Maroela Media wag vir terugvoer van die Noordwes-polisie vir meer inligting. Die egpaar se ouderdomme is nog nie bekend nie.